សន្និបាត​ប្រចាំ​ឆ្នាំ​សម្លឹង​មើល​ការ​ខ្វះ​ខាត​សុខ​ភាព​ខ្មែរ​អាមេរិក
ពលរដ្ឋ​ខ្មែរ​នៅ​ក្រុង​ឡុងប៊ិច​ជួប​បញ្ញា​សុខភាព​ជា​ច្រើន​ដែល​បន្សល់​ទុក​មក​ពី​សម័យ​សង្គ្រាម​​នៅ​កម្ពុជា។
នៅឯទីក្រុង Long Beach រដ្ឋកាលីហ្វ័រញ៉ា សមាគមមាតាបិតាខ្មែររៀបចំសន្និបាទសុខភាពប្រចាំឆ្នាំលើកទី៧ នៅមន្ទីរពេទ្យ St. Mary Medical Center ដើម្បីពង្រឹងសុខមាលភាពប្រជាពលរដ្ឋខ្មែរ អាមេរិក ដែលរស់នៅទីនោះ។ សមាគមមាតាបិតាខ្មែររៀបចំសន្និបាតស្តីពីសុខភាពលើកទី៧ នៅថ្ងៃសៅរ៍ទី៨ខែតុលានៅមន្ទីពេទ្យ St. Mary Medical Center ក្នុងទីក្រុងឡងប៊ិច រដ្ឋកាលីហ្វ័រញ៉ាដើម្បីបង្រៀនពីបញ្ហាសុខភាព និងចាក់ថ្នាំបង្ការជូនប្រជាពលរដ្ឋខ្មែរអាមេរិចកាំងនៅទីក្រុងឡងប៊ិច។ សន្និបាតនេះ បានទទួលការសហការពីអង្គការជាច្រើន ដែលមានដូចជា នាយកដ្ឋានសុខាភិបាលប្រចាំទីក្រុងឡុងប៊ិច មូលនិធិទាយជ្ជទានរដ្ឋកាលីហ្វ័រញ៉ា និងអង្គការជាច្រើនទៀត ប្រចាំនៅទីក្រុងឡុងប៊ិច។ លោកស្រី ចាន់ ហបសុន (Chan Hopson) ជានាយិកាប្រតិបត្តិ សមាគមមាតាបិតាខ្មែរនិង ជាអ្នករៀបចំកម្មវិធីសន្និបាតនេះ បានមានប្រសាសន៍ឱ្យដឹងពីបញ្ហាសុខភាព របស់សហគមន៍ខ្មែរនៅទីក្រុងឡុងប៊ិចយ៉ាងដូច្នេះថា៖ «សុខភាពរបស់ប្រជាជនខ្មែរយើង នៅឡុងប៊ិចនេះគឺយើងមានបញ្ហាដ៏ច្រើនជាទីបំផុត ដោយសារយើងមានជំងឺនេះតាំងពីដែលយើងនៅជាប់របបកុម្មុយនីស្ត សម័យប៉ុលពតដែលធ្វើទុក្ខវេទនា ហើយធ្វើទារុណកម្មដ៏ខ្លាំងដល់ជីវិតរបស់ខ្មែរយើងគ្រប់គ្នាហើយយើងមិនដែលមានពេទ្យ ក៏មិនដែលដឹងពីវិធីតើត្រូវរាវរកមន្ទីរពេទ្យឬរកអ្នកដែលមានឯកទេសខាងសុខាភិបាល ដើម្បីពិនិត្យរោគយើងឱ្យទាន់ពេលវេលា ព្រោះយើងតែងតែគិតថាកាលណាបើមិនទាន់ឈឺធ្ងន់គឺមិនបាច់ទៅពេទ្យទេ។ ហើយឥឡូវរៀបចំនេះដោយសារប្រជាជនយើងបានស្លាប់ច្រើនហើយនៅក្នុងអាយុវ័យខ្ចីជាទីបំផុត»។ នៅក្នុងសន្និបាទនេះមានការផ្តល់សេវាកម្មផ្សេងៗដោយឥតគិតថ្លៃជូនដល់សាធារណជន ដែលមានដូចជាការចាក់ថ្នាំបង្ការជំងឺផ្តាសាយជំងឺតេតាណុស ជំងឺក្អកមាន់និងការពិនិត្យសុខភាពដោយឥតគិតថ្លៃជូនដល់សាធារណជន រួមទាំងថ្នាក់បង្រៀនស្តីពីសុខភាព ជំងឺរលាកថ្លើមប្រភេទ B ជំងឺបេះដូងនិងការជក់បារី អនាម័យមាត់ធ្មេញរបស់មនុស្សចាស់និងកូនក្មេងរបៀប បរិភោគអាហារដែលធ្វើឱ្យមានសុខភាពល្អដែលនឹងពន្យល់ជាភាសាខ្មែរពីក្រុមគ្រូពេទ្យជំនាញ និងមានការធ្វើការបរិច្ចាគសក់ជូនដល់អ្នកជំងឺមហារីករបស់ American Cancer Society។ កញ្ញា ហួត ម៉ីម៉ី ជាអ្នកស្ម័គ្រចិត្តជួយរៀបចំកម្មវិធីក្នុងសន្និបាតនេះបានឱ្យដឹងបន្ថែមថា៖ «គេនឹងចាក់ថ្នាំឱ្យយើងជាពិសេសមានកូនក្មេងតូចៗគេនឹងចាក់ថ្នាំក្អកមាន់និងផ្តាសាយធំការពារជំងឺប្រភេទនោះព្រោះថាបើយើងមានភ្លាមគឺយើងអាចស្លាប់ភ្លាម។ គេនឹងបង្រៀនយើងថាយើងត្រូវដុះធ្មេញយ៉ាងម៉េចត្រូវថែរក្សាធ្មេញយ៉ាងម៉េចកុំឱ្យមានមេរោគជាពិសេសដង្កូវស៊ីមានមួយទៀតគឺមានការផ្តល់សក់ដល់អ្នកកើតមហារីកព្រោះអ្នកដែលកើតមហារីកគឺគាត់ជ្រុះសក់អស់»។ លោកស្រី ស្រ៊ន វី ជាប្រជាពលរដ្ឋរស់នៅទីក្រុងឡុងប៊ិច ហើយនឹងអញ្ជើញចូលរួមសន្និបាតនេះបានមានប្រសាសន៍ឱ្យដឹង ពីបញ្ហាកង្វះខាតការយល់ដឹងពីសុខភាព របស់ប្រជាពលរដ្ឋខ្មែររស់នៅទីក្រុងនេះថា៖ «ចំណុចត្រង់នេះជាចំណុចមួយសំខាន់ណាស់សម្រាប់បងប្អូនខ្មែរយើង ព្រោះបងប្អូនខ្មែរយើងភាគច្រើនក្រអត់សូវបានរៀនសូត្រ អត់បានចេះដឹងទៅក្នុងច្បាប់ទម្លាប់សង្គម ប៉ុន្មានទេច្រើនតែគាត់អត់មានបានគិតគូររឿងតម្រិះវិជ្ជាក្នុងការហាត់ប្រាណ ក្នុងការហូបចុក ក្នុងការអនាម័យដល់ពេលកាលណាយើងខ្វះសុខភាព យើងក៏ខ្វះអ្វីៗទាំងអស់ដែរ»។ លោកស្រីប្រាក់ ម៉ូលី ដែលជាស្ត្រីមេផ្ទះដែលនឹងទៅចូលរួមសន្និបាតនេះដែរបានប្រាប់ឲ្យដឹងពីសារៈសំខាន់ពីសុខភាពនៅក្នុងគ្រួសារគាត់៖ «បើយើងអត់មានសុខភាពល្អគ្រួសារយើងអត់មានសេចក្តីសុខទេព្រោះខ្ញុំជាម្តាយបើខ្ញុំឈឺកូនខ្ញុំក៏ឈឺដូចខ្ញុំដែរព្រោះខ្ញុំអត់អាចថែទាំកូនខ្ញុំបាន។ ផ្លូវចិត្តគ្នាក៏អត់ល្អព្រោះអត់មានម្តាយជាជំហរដើម្បីឱ្យកូនមើលមកវាមានសង្ឈឹមមានសេចក្តីសុខនៅក្នុងគ្រួសារ»។ សន្និបាតនេះចាប់ផ្តើមនៅម៉ោង៩ព្រឹក រហូតដល់ម៉ោង២រសៀល៕